D. Gabániová, poslankyňa: (2003-11-06):
1. V § 3 odsek 4 znie: „(4) Finančné prostriedky z kapitoly ministerstva pre školy a školské zariadenia s výnimkou škôl a školských zariadení v zriaďovateľskej pôsobnosti samosprávneho kraja sa poskytujú ich zriaďovateľovi prostredníctvom krajského školského úradu podľa sídla zriaďovateľa. Finančné prostriedky z kapitoly ministerstva pre školy a zariadenia v zriaďovateľskej pôsobnosti samosprávneho kraja poskytuje samosprávnemu kraju priamo ministerstvo.“ Odôvodnenie: Finančné prostriedky pre školy a školské zariadenia by sa mali poskytnúť priamo samosprávnym krajom bez zásahu krajských školských úradov. Uvoľňovanie prostriedkov cez krajské školské úrady zbrzdí plynulosť financovania, tak ako je to v terajšej situácii, keď mzdové prostriedky rozdeľujú krajské úrady, a zvýšia administratívnu náročnosť pri ich opätovnom uvoľňovaní na školy a školské zariadenia. Finančné prostriedky účelovo určené pre školy alebo školské zariadenia v zriaďovateľskej pôsobnosti samosprávnych krajov môže poskytnúť priamo škole alebo školskému zariadeniu aj samosprávny kraj bez zásahu krajského školského úradu. 2. V § 4 ods. 7 v prvej vete sa za slová „zriaďovateľovi štátnej školy“ vkladajú slová „ktorý nie je samosprávnym krajom“ a za prvú vetu sa vkladá druhá veta, ktorá znie: „Ministerstvo oznámi najneskôr do 30 pracovných dní po nadobudnutí účinnosti zákona o štátnom rozpočte samosprávnemu kraju výšku normatívnych prostriedkov pre štátne školy v jeho zriaďovateľskej pôsobnosti na kalendárny rok podľa ods. 2 určených podľa ods. 3.“ 3. V § 4 ods. 8 v prvej vete sa za slová „zriaďovateľovi štátnej školy“ vkladajú slová „ktorý nie je samosprávnym krajom“ a za prvú vetu sa vkladá druhá veta, ktorá znie: „Ministerstvo oznámi najneskôr do 30. októbra bežného roka samosprávnemu kraju úpravu výšky normatívnych príspevkov pre štátne školy v jeho zriaďovateľskej pôsobnosti na kalendárny rok podľa ods. 7.“ 4. V § 4 ods. 9 prvá veta znie: „Zriaďovateľ štátnej školy, ktorý nie je samosprávnym krajom, po doručení oznámenia krajského školského úradu a samosprávny kraj po doručení oznámenia ministerstva podľa ods. 7 do 15 dní rozpíšu finančné prostriedky na kalendárny rok a na jednotlivé školy vo svojej zriaďovateľskej pôsobnosti.“ 5. V § 4 ods. 9 v poslednej vete sa slová „pridelenou krajským školským úradom“ nahrádzajú slovami „poskytnutou zriaďovateľovi štátnej školy, ktorý nie je samosprávnym krajom, krajským školským úradom a samosprávnemu kraju ako zriaďovateľovi štátnej školy ministerstvom“. 6. V § 4 ods. 10 sa nahrádzajú slová „krajského školského úradu podľa ods. 8“ slovami „krajského školského úradu podľa ods. 8 prvá veta a ministerstva podľa ods. 8 druhá veta“. Odôvodnenie: V priebehu kalendárneho roka na základe skutočnej potreby, napríklad riešenie vzniknutých havarijných situácií, za mimoriadne výsledky žiakov a podobne, môže prideliť finančné prostriedky zo štátneho rozpočtu na úhradu nákladov podľa osobitných predpisov priamo samosprávny kraj bez zásahu krajského školského úradu. Krajský školský úrad vo vzťahu k samosprávnym krajom ako zriaďovateľom škôl a školských zariadení by mal byť len v oblasti metodicko-poradenskej. 7. V § 4 ods. 11 v druhej vete sa za slová „zriaďovateľa“ vkladajú slová „ktorí nie sú samosprávnym krajom“ a pripája sa na konci veta, ktorá znie: „Samosprávny kraj oznámi výšku finančných prostriedkov rozpísaných jednotlivým štátnym školám v jeho zriaďovateľskej pôsobnosti do 15 dní po rozpise ministerstvu, ktoré ju zverejní na svojej internetovej stránke do 15 dní od doručenia rozpisu.“ Odôvodnenie: Výšku finančných prostriedkov rozpísaných jednotlivým školám a školským zariadeniam bude zriaďovateľ zbytočne oznamovať krajskému školskému úradu, aby ju zverejnil. Zriaďovateľ môže sám zverejniť výšku finančných prostriedkov rozpísaných jednotlivým školám a školským zariadeniam alebo ju zverejní ministerstvo. 8. V § 4 ods. 17 sa na konci pripájajú slová „okrem škôl v zriaďovateľskej pôsobnosti samosprávneho kraja“. 9. V § 4 ods. 20 sa za slová „zriaďovateľom štátnych škôl“ vkladajú slová „okrem škôl v zriaďovateľskej pôsobnosti samosprávneho kraja“ a na konci sa pripája veta, ktorá znie: „Ministerstvo oznámi výšku finančných prostriedkov na kapitálové výdavky pridelených podľa ods. 18 a 19 samosprávnym krajom v termínoch podľa ods. 7 a 8.“ Odôvodnenie: Finančné prostriedky zo štátneho rozpočtu na úhradu nákladov podľa osobitných predpisov môže prideliť priamo samosprávny kraj bez zásahu krajského školského úradu. Krajský školský úrad vo vzťahu k samosprávnym krajom ako zriaďovateľom škôl a školských zariadení by mal byť len v oblasti metodicko-poradenskej. 10. V § 5 odsek 4 znie: „(4) Zriaďovateľom školských zariadení, ktorí nie sú samosprávnym krajom, oznámi výšku pridelených finančných prostriedkov podľa § 4 ods. 7 a 8 krajský školský úrad. Samosprávnym krajom oznámi výšku pridelených finančných prostriedkov podľa § 4 ods. 7 a 8 ministerstvo.“ 11. V § 7 ods. 1 v druhej vete sa za slovo „zriaďovateľa“ vkladá čiarka a slová „ktorí nie sú samosprávnym krajom“ a za druhú vetu sa vkladá nová, tretia veta, ktorá znie: „Samosprávne kraje predložia ministerstvu do 15. mája súhrnnú správu o hospodárení za predchádzajúci kalendárny rok za školy a školské zariadenia vo svojej zriaďovateľskej pôsobnosti.“ 12. V § 7 ods. 4 v prvej vete sa za slová „neštátnych školských zariadení“ vkladá čiarka a slová „ktorí nie sú samosprávnym krajom“ a za prvú vetu sa vkladá nová, druhá veta, ktorá znie: „Samosprávny kraj oznámi tieto údaje týkajúce sa škôl a školských zariadení v jeho zriaďovateľskej pôsobnosti v rovnakej lehote ministerstvu.“ 13. V § 7 ods. 7 sa za slová „ krajský školský úrad“ vkladajú slová „a samosprávnemu kraju ministerstvo“. Odôvodnenie: Školy a školské zariadenia v zriaďovateľskej pôsobnosti samosprávnych krajov predložia samosprávnym krajom ako zriaďovateľovi správu o hospodárení za predchádzajúci kalendárny rok a samosprávny kraj predloží súhrnnú správu o hospodárení škôl a školských zariadení ministerstvu, čím sa dosiahne značné zjednodušenie. 14. V § 9 ods. 3 prvej vety sa za slová „zriaďovateľa“... Z. Martináková, podpredsedníčka NR SR: Pani poslankyňa, ešte to máte dlhé?